Source: http://www.monitorulexpres.ro/?mod=monitorulexpres&p=politic&s_id=190331&Dragnea-joaca-ultima-carte-CCR-amana-decizia-completurilor-speciale-pana-pe-19-aprilie
Timestamp: 2019-04-19 13:19:51+00:00
Document Index: 1612142

Matched Legal Cases: ['CCR ', 'CCR ', 'CSM ', 'articolul 29', 'CCR ', 'CCR ', 'CCR ', 'CCR ', 'CSM ']

Dragnea joacă ultima carte CCR amână decizia completurilor speciale până pe 19 aprilie
Autor: M.Ex., 12.04.2019
• O decizie favorabilă a Curţii l-ar fi putut scăpa pe Dragnea de condamnare în procesul angajărilor fictive de la Direcţia pentru Protecţia Copilului Teleorman
• Procesul are ultimul termen luni, 15 aprilie, dar avocatul lui Dragnea vrea să ceară instanţei să amâne pronunţarea sentinţei până la o decizie a Curţii Constituţionale
Judecătorii Curţii Constituţionale au amânat ieri decizia în cazul contestaţiei formulate de Florin Iordache pe tema completurilor de trei judecători de la ICCJ, până pe data de 19 aprilie. Decizia era aşteaptă de Liviu Dragnea înainte de ultimul termen în procesul angajărilor fictive de la Direcţia pentru Protecţia Copilului Teleorman, programat pentru ziua de luni, 15 aprilie. Practic, şeful PSD cere, prin avocaţii săi, să se constate că primul complet care l-a judecat, cel de fond, nu a fost legal constituit şi judecata să se reia de la zero. Judecătorii CCR au solicitat informaţii suplimentare de la CSM şi urmează să anunţe decizia la finalul săptămânii viitoare. Liviu Dragnea ar fi avut nevoie de o decizie favorabilă de la CCR, pentru a scăpa de condamnarea în primă instanţă în dosarul angajărilor fictive. În acest dosar, Liviu Dragnea şi-ar putea afla sentinţa luni, 15 aprilie, când este programat ultimul termen de judecată.
Dacă instanţa îl va găsi vinovat, Dragnea va merge la închisoare.
Ce se va întâmpla cu dosarul lui Liviu Dragnea?
Avocaţii în dosarul în care Liviu Dragnea a fost condamnat în primă instanţă la trei ani şi jumătate de închisoare iau în calcul să ceară Înaltei Curţi de Casaţie şi Justiţie la termenul din 15 aprilie - care ar trebui să fie ultimul - amânarea pronunţării sentinţei până la o decizie a Curţii Constituţionale privind completurile specializate de 3 judecători de la instanţa supremă, a declarat pentru HotNews.ro Adrian Toni Neacşu, avocat în acest dosar. Avocatul Adrian Toni Neacşu a apărat-o în procesul angajărilor fictive pe Bombonica Prodan, fosta soţie a lui Liviu Dragnea, iar acum o reprezintă pe Olguţa Şefu, fost director executiv adjunct al Direcţiei pentru Protecţia Copilului Teleorman. Alături de avocaţii lui Liviu Dragnea, el a cerut instanţei supreme desfiinţarea sentinţei de condamnare şi rejudecarea procesului în fond, invocând o nulitate absolută pe motiv că dosarul ar fi trebuit judecat de un complet specializat în cauze de corupţie. Adică exact acelaşi motiv pe care vicepreşedintele Camerei Deputaţilor, Florin Iordache, l-a invocat ulterior în sesizarea către Curtea Constituţională - lipsa completurilor specializate pe fapte de corupţie. Se face referire la articolul 29, alineatul (1) din Legea 78/2000 privind prevenirea, descoperirea şi sancţionarea faptelor de corupţie: „Pentru judecarea în prima instanţă a infracţiunilor prevăzute în prezenta lege, se constituie completuri specializate”. Avocatul Toni Neacşu a explicat pentru HotNews.ro impactul unei decizii a CCR asupra procesului lui Dragnea, ce efect ar putea avea amânarea pronunţării CCR şi ce se va întâmpla mai departe cu acest proces.
„S-ar putea justifica acordarea unui nou termen în instanţă pentru a se pronunţa CCR“
CCR a amânat pentru 19 aprilie pronunţarea unei decizii, în timp ce următorul termen în procesul lui Dragnea este în 15 aprilie. Teoretic, atunci ar trebui să fie ultimul termen al procesului, la care să fie audiaţi ultimii doi inculpaţi - Liviu Dragnea şi Olguţa Şefu. După acest termen, instanţa supremă (completul de 5 judecători) ar urma să pronunţe sentinţa definitivă. „Am fost anunţat de instanţă că este posibil ca în 15 aprilie să fie ultimul termen de judecată. La acest termen mai sunt de audiat doi inculpaţi în acest dosar - Liviu Dragnea şi Olguţa Şefu, după care se încheie administrarea probelor, adică ar urma pronunţarea deciziei definitive. Însă, instanţa ne mai poate da un termen pentru a ne formula concluziile, iar noi avocaţii mai putem invoca cereri“, a declarat avocatul. El spune că avocaţii apărării iau în calcul să ceară instanţei supreme, la termenul din 15 aprilie, să amâne pronunţarea sentinţei până la o decizie a Curţii Constituţionale pe tema completurilor specializate de 3 judecători. „Eu, personal, iau în calcul o astfel de cerere către instanţă“, a explicat Adrian Neacşu.
Pentru ce este judecat şi condamnat în primă instanţă Liviu Dragnea
Dosarul angajărilor fictive de la Direcţia Generală de Asistenţă Socială şi Protecţia Copilului Teleorman (DGASPC) Teleorman, în care Liviu Dragnea a fost condamnat în primă instanţă la 3 ani şi 6 luni închisoare cu executare, a fost amânat pe parcursul mai multor termene de judecată, începând din septembrie 2018, în urma controverselor referitoare la constituirea completurilor de cinci judecători. Precedentul termen în acest dosar a fost în 18 martie, când ar fi trebuit audiat Liviu Dragnea, dar acesta a cerut şi obţinut o nouă amânare din motive medicale, el fiind internat la o clinică privată după ce a acuzat dureri de spate. În 21 iunie 2018, un complet de 3 judecători de la Înalta Curte de Casaţie şi Justiţie l-a condamnat pe Liviu Dragnea la 3 ani şi 6 luni de închisoare cu executare pentru instigare la abuz în serviciu în dosarul ce viza angajarea fictivă a două angajate - Adriana Botorogeanu şi Anisa Niculina Stoica - la Direcţia Generală de Asistenţă Socială şi Protecţia Copilului (DGASPC) Teleorman. Potrivit procurorilor, cele două angajate nu s-au prezentat la serviciu şi nici nu au prestat vreuna dintre activităţile înscrise în contractul lor muncă semnat cu DGASPC Teleorman, lucrând de fapt activitatea la PSD Teleorman. DNA arată că, în calitate de preşedinte al CJ Teleorman, Dragnea coordona şi controla activitatea DGASPC Teleorman şi ar fi determinat-o pe Anisa Niculina Stoica să se angajeze şi să fie remunerată la DGASPC Teleorman. Dragnea mai este acuzat că a contribuit, prin influenţa pe care o avea în calitate de preşedinte al CJ Teleorman, ca Adriana Botorogeanu şi Anisa Niculina Stoica să fie menţinute în funcţie la DGASPC Teleorman. În motivarea deciziei de condamnare, magistraţii instanţei supreme notează că liderul PSD „a adoptat o conduită nelegală, antisocială şi imorală, în dezacord cu rangul demnităţii publice deţinute“. De asemenea, magistraţii arată în motivare că, prin influenţă şi putere, Dragnea a determinat-o pe fosta directoare a DGASPC Floarea Alesu să săvârşească infracţiunea de abuz în serviciu.
Citeste mai mult despre CCR amână decizia completurilor speciale până pe 19 aprilie
Iohannis: „Încercarea PSD de a se folosi de năcazul foștilor deținuți politici pentru a-și justifica asaltul asupra justiției este jalnică”
© Marius Mihuţoiu pentru Monitorul Expres | Powered by Yky CSM | executat în 13.062 milisecunde, încărcat în milisecunde